Sagaene beretter at Håkon jarl selv påkalte Torgerd i kampen mot jomsvikingene under slaget ved Hjørungavåg i 986. Da Håkon møtte sterk motstand fra jomsvikingene, ba han sin skytshelgen Torgerd om hjelp. Hun satte som krav at han måtte ofre sin sønn, og Håkon fikk da trellen Tormod Kark til å drepe sønnen Erling. Etter dette kom et voldsomt uvær med haglskurer over kamparenaen. I uværet fikk jomsvikingene se at søstrene Torgerd og Irpa sto i Håkons skip og skjøt piler fra hver finger, og hver pil drepte en jomsviking.